**Sajtóközlemény**

**A Hankook Tire nyilvánosságra hozta 2022 harmadik negyedévi pénzügyi eredményeit**

* **A globális árbevétel elérte a 2299,7 milliárd KRW-t (kb. 1706,6 millió EUR), ami 25,7 százalékos növekedést jelent az előző év azonos időszakához képest, míg az üzemi eredmény 6,4 százalékkal 192,4 milliárd KRW-ra (142,7 millió EUR) növekedett.**
* **Az eredeti felszerelések, valamint a 18 colos és az annál nagyobb gumiabroncsok szegmensében elért árbevétel hozzájárult az erős pénzügyi teljesítményhez, míg a csereabroncs-szegmensben összességében enyhe keresletcsökkenés tapasztalható.**
* **A FIA Formula E partnerséggel és az elektromos járművek gumiabroncs-kínálatának bővítésével a vállalat továbbra is az elektromos járművek és a fenntartható mobilitás terén betöltött vezető szerepének megerősítésére összpontosít.**

**Szöul, Korea/Neu-Isenburg, Németország, 2022. november 9.** – A prémium gumiabroncsgyártó Hankook bejelentette a vállalat 2022. harmadik negyedéves pénzügyi eredményeit: a konszolidált globális árbevétel 2299,7 milliárd KRW (1706,6 millió EUR), az üzemi eredmény pedig 192,4 milliárd KRW (142,7 millió EUR) volt.

Az idei harmadik negyedévben a Hankook Tire a globális gazdasági bizonytalanságok, politikai konfliktusok és a COVID–19-hez kapcsolódó folyamatos ellátásilánc-zavarok közepette is pozitív pénzügyi teljesítményt ért el. A vállalat árbevétele 25,7 százalékkal nőtt az előző év azonos időszakához viszonyítva (YoY) és 12,7 százalékkal negyedéves szinten, míg az üzemi eredmény 6,4 százalékkal, illetve 9,8 százalékkal nőtt az erős árazási stratégiának és a devizaárfolyamok hatásának köszönhetően. A prémium gumiabroncsokból származó árbevétel javult a negyedév során, csakúgy, mint az eredeti felszerelésű (OE) gumiabroncsok értékesítése a kulcsfontosságú piacokon, köztük az Egyesült Államokban, Európában, Kínában és Koreában. A cserefelszerelésként (RE) forgalmazott gumiabroncsok iránti kereslet azonban enyhén csökkent az előző év azonos negyedévéhez képest.

A Hankook Tire egyik legerősebb szegmense a nagy átmérőjű gumiabroncsoké – ez fontos növekedési hajtóerő maradt a harmadik negyedévben is. A 18 colos vagy annál nagyobb személygépkocsi-abroncsok globális árbevétele a vállalat teljes személygépkocsi-abroncs árbevételének 41,1 százalékát tette ki, ami 4,7 százalékponttal magasabb a tavalyi évhez képest. Régiók szerinti bontásban a Hankook Tire a 18 colos és annál nagyobb méretű személygépkocsi-abroncsok esetében a kínai piacon érte el a legnagyobb árbevétel-növekedést – 8,9 százalékponttal nőtt, így elérte az 52,3 százalékot éves szinten. Ezt követi az Európában elért 4,4 százalékpontos emelkedés, amely 30,1 százalékos bevételt eredményezett. Koreában ez a szegmens 4,2 százalékponttal 51,4 százalékra, az amerikai piacon pedig 3,6 százalékponttal 51,2 százalékra nőtt.

A prémium elektromos járművek eredetifelszerelés-kínálata iránti elkötelezettségének megfelelően, a Hankook a közelmúltban piacra dobta az elektromosjármű-specifikus gumiabroncsok iON-családját. Emellett a 2022/23-as szezontól a Hankook lesz a világ első teljesen elektromos versenysorozata, az ABB FIA Formula E világbajnokság kizárólagos beszállítója és műszaki partnere.

Az idei év végére a Hankook két számjegyű növekedésre törekszik az előző évhez képest, annak ellenére, hogy a gazdasági visszaesés és a megugrott energiaárak okozta piaci bizonytalanság valószínűleg továbbra is fennmarad. A vállalat arra összpontosít, hogy tovább növelje a nagyobb átmérőjű gumiabroncsok részesedését a teljes személygépkocsiabroncs-értékesítésben, és vezető szerepet töltsön be az elektromos járművek gumiabroncsainak szegmensében.

**2022. III. féléves konszolidált pénzügyi eredmény**

|  |  |  |  |
| --- | --- | --- | --- |
| **(Mértékegység: milliárd KRW)** | **2021-ES PÜ-I ÉV 3. NEGYEDÉVE** | **2022-ES PÜ-I ÉV 2. NEGYEDÉVE** | **2022-ES PÜ-I ÉV 3. NEGYEDÉVE** |
| **Árbevétel** | **1829,4** | **2039,9** | **2299,7** |
| **Üzemi eredmény** | **180,8** | **175,2** | **192,4** |

|  |  |  |  |
| --- | --- | --- | --- |
| **(Mértékegység: millió USD)** | **2021-ES PÜ-I ÉV 3. NEGYEDÉVE** | **2022-ES PÜ-I ÉV 2. NEGYEDÉVE** | **2022-ES PÜ-I ÉV 3. NEGYEDÉVE** |
| **Árbevétel** | **1580,6** | **1619,5** | **1718,7** |
| **Üzemi eredmény** | **156,2** | **139,0** | **143,7** |

|  |  |  |  |
| --- | --- | --- | --- |
| **(Mértékegység: millió EUR)** | **2021-ES PÜ-I ÉV 3. NEGYEDÉVE** | **2022-ES PÜ-I ÉV 2. NEGYEDÉVE** | **2022-ES PÜ-I ÉV 3. NEGYEDÉVE** |
| **Árbevétel** | **1340,3** | **1520,3** | **1706,6** |
| **Üzemi eredmény** | **132,4** | **130,5** | **142,7** |

***\*Árfolyamok:***

|  |  |  |  |
| --- | --- | --- | --- |
|  | **2021-ES PÜ-I ÉV 3. NEGYEDÉVE** | **2022-ES PÜ-I ÉV 2. NEGYEDÉVE** | **2022-ES PÜ-I ÉV 3. NEGYEDÉVE** |
| **USD/KRW** | **1157,35** | **1259,57** | **1337,98** |
| **EUR/KRW** | **1364,90** | **1341,71** | **1347,50** |

*(MEGJEGYZÉS: Átlagos árfolyamok az adott éves időszakra, a Korea Exchange Banktól lekérve)*

**2021/2022. évi konszolidált pénzügyi eredmény (1–3. negyedév)**

|  |  |  |
| --- | --- | --- |
| **(Mértékegység: milliárd KRW)** | **2021** | **2022** |
| **Árbevétel** | **5252,6** | **6130,3** |
| **Üzemi eredmény** | **553,8** | **493,7** |

|  |  |  |
| --- | --- | --- |
| **(Mértékegység: millió USD)** | **2021** | **2022** |
| **Árbevétel** | **4644,7** | **4836,5** |
| **Üzemi eredmény** | **489,7** | **389,5** |

|  |  |  |
| --- | --- | --- |
| **(Mértékegység: millió EUR)** | **2021** | **2022** |
| **Árbevétel** | **3882,7** | **4550,3** |
| **Üzemi eredmény** | **409,3** | **366,4** |

***Árfolyamok:***

|  |  |  |
| --- | --- | --- |
|  | **2021** | **2022** |
| **USD/KRW** | **1130,88** | **1267,50** |
| **EUR/KRW** | **1352,79** | **1347,22** |

*(MEGJEGYZÉS: Átlagos árfolyamok az adott éves időszakra, a Korea Exchange Banktól lekérve)*

###

**A Hankook Tire vállalatról**

A Hankook Tire világszerte innovatív, díjnyertes, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, teherautók és buszok, valamint a motorsport számára (körversenyekhez/utcai versenyekhez/ralikhoz).

A Hankook Tire több mint 160 országba szállítja termékeit, és világszinten hozzávetőlegesen 20.000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja.

A vállalat mindent megtesz azért, hogy a legmagasabb szinten elégítse ki a vásárlói igényeket a termékek minősége, a technológiai kiválóság és a vezetési élmény területén. Ennek érdekében a Hankook folyamatosan befektet öt kutatás-fejlesztési központjába és nyolc gyártási egységébe. A Hannoveri Technológiai Központban az európai piac igényeire szabva fejlesztik az abroncsokat, különös tekintettel az európai prémium autógyártók első szerelésű abroncsaira.

A Hankook Tire európai központja Neu-Isenburgban található, Frankfurt am Main közelében. A gyártó további fióktelepeket működtet több európai országban, és a termékeit regionális forgalmazókon keresztül értékesíti más helyi piacokon. A cég a 2023-tól kezdődően a FIA ABB Formula E világbajnokság technikai partnerének és exkluzív gumiabroncs-beszállítójának számít a Gen3 esetében. A vállalat globális bevételének kb. 34 százalékát az európai piacokon és a FÁK országaiban realizált értékesítések adják. A Hankook Tire 2016 óta szerepel a világszinten elismert Dow Jones Fenntarthatósági Indexben (DJSI World).

A Hankook Magyarországot választotta európai gyárának helyszínéül. A 885 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A cég jelenleg mintegy 3000 alkalmazottat foglalkoztat, és személygépkocsik, SUV-ok és könnyű tehergépkocsik számára gyárt gumiabroncsokat. A harmadik beruházási ütem 2015 tavaszán fejeződött be, ezzel a magyar gyár éves gyártókapacitása 19 millióra nőtt. A rácalmási gyárban készült termékek az európai piacot szolgálják ki, és megfelelnek a vezető autógyártók előírásainak és igényeinek is.

A Hankook Tire Magyarország Kft. rendelkezik az IATF 16949:2016. autóipari minőségirányítási, ISO 22301 üzletmenet-folytonossági és ISO 45001:2018. munkahelyi egészségvédelmi és biztonsági tanúsítványokkal. A Járműipar autóipari szakmai magazin valamint az Autószektor autós portál az Autós Nagykoalíció közreműködésével 2022-ben az “Év beszállítójának” választotta a magyarországi abroncsgyárat.

További információ: [www.hankooktire-mediacenter.com](http://www.hankooktire-mediacenter.com) és [www.hankooktire.com](http://www.hankooktire.com)

|  |  |  |  |
| --- | --- | --- | --- |
| **Kapcsolat:**  **Hankook Tire Magyarország Kft. |** Kommunikációs Osztály **|** 2459 Rácalmás, Hankook tér 1. | | | |
| **Roy Katalin**  kommunikációs vezető  [roykatalin@hankookn.com](mailto:roykatalin@hankookn.com)  +36-25/556-114 | **Tóth Alexandra**  kommunikációs szakértő  [alexandra.toth@hankookn.com](mailto:alexandra.toth@hankookn.com)  +36-25/556-096 |  |  |